Helpende Hand begin eerste kleuterskoolOns Kleuterskool (Foto: Verskaf) Solidariteit Helpende Hand se tak in Volksrust in Mpumalanga het dié organisasie se eerste kleuterskool begin. Die kleuterskool, genaamd Ons Kleuterskool, is aan die begin van die 2018-skooljaar in Volksrust geopen. Volgens Helpende Hand is Ons Kleuterskool spesifiek daarop gefokus om kleuters skoolgereed te kry voordat hulle met hul formele skoolopleiding begin. Robert Jacobs, die plaaslike Helpende Hand-takvoorsitter, het gesê daar is ŉ dringende nood om behoeftige Afrikaner-kleuters vir skool voor te berei. Om aan hierdie behoefte te voldoen, het die organisasie besluit om ’n kleuterskool te stig vir kleuters wie se ouers dit nie kan bekostig om hulle na ŉ kleuterskool te stuur nie. Dié kleuterskool het ŉ tuiste gevind by die Nederduitse Gereformeerde Kerk op Volksrust en het tans twee voltydse personeellede in diens. “Daar is nog baie ruimte vir ons om uit te brei,” het Karen le Roux, Ons Kleuterskool se skoolhoof, gesê. “Ons kan tans 20 kinders akkommodeer, maar ons weet dat die nood veel groter as dit is.” “Ons Kleuterskool is die eindproduk van ŉ jaar se beplanning en voorbereiding om ŉ kleuterskool vir behoeftige of milieu-geremde kinders te stig. Danksy die skool het die kleuters nou ook ŉ geleentheid om leergereedheid te bereik voordat hulle formele onderrig in gr. 1 betree. Ons doel met hierdie skool is om die kleuters ŉ beter kans te bied op ŉ suksesvolle skoolloopbaan,” het sy gesê. Vir meer inligting oor die skool, kontak Robert Jacobs by 082 907 4917, of stuur ŉ e-pos aan [email protected].